জলবায়ু চুক্তি, যুক্তরাষ্টের সিদ্ধান্তে বাংলাদেশ হতাশ
বাংলাদেশের পরিবেশবিদ অ্যাডভোকেট সৈয়দা রেজোয়ানা হাসান হতাশ বলতে রাজী নন। তার মতে, আমি ক্ষুব্ধ, আমি রাগান্বিত।
ঐতিহাসিক প্যারিস জলবায়ু চুক্তি থেকে যুক্তরাষ্ট্রের চলে যাওয়ার সিদ্ধান্তকে বাংলাদেশ দুঃখজনক বলে বর্ণনা করেছে। মঙ্গলবার পররাষ্ট্র মন্ত্রণালয়ের এক বিবৃতিতে হতাশা ব্যক্ত করে বলা হয়, আমাদের ও ভবিষ্যৎ প্রজন্মের জন্য একটি সবুজ ও নিরাপদ পৃথিবী নিশ্চিত করার লক্ষ্যে যুক্তরাষ্ট্রের মতো নেতৃস্থানীয় অংশিদারকে হারানো খুবই দুর্ভাগ্যজনক। এ চুক্তির প্রতি প্রতিশ্রুতিবদ্ধ উল্লেখ করে বিবৃতিতে বলা হয়, বাংলাদেশের ১৬ কোটি মানুষই আজ জলবায়ু পরিবর্তনের বিরূপ প্রতিক্রিয়ার মধ্যে রয়েছে। এ অবস্থায় জলবায়ু পরিবর্তনের হুমকি মোকাবিলায় নিজস্ব ও আন্তর্জাতিক সম্পদ ব্যবহারে বাংলাদেশ তার সকল বন্ধু রাষ্ট্র ও অংশিদারদের সঙ্গে সম্পর্ক ও যোগাযোগ রক্ষায় অব্যাহতভাবে কাজ করে যাবে। গত ১লা জুন জলবায়ু চুক্তি থেকে যুক্তরাষ্ট্রের সরে আসার ঘোষণা দেন প্রেসিডেন্ট ডনাল্ড ট্রাম্প। এ ঘোষণার পর বিশ্বব্যাপী ব্যাপক প্রতিক্রিয়া হয়েছে। যুক্তরাষ্ট্রেই নেতিবাচক প্রতিক্রিয়া লক্ষ্য করা যায়। ওয়াশিংটন, নিউ ইয়র্ক সহ দেশটির ৪০ জন মেয়র যুক্ত বিবৃতি দিয়ে প্রেসিডেন্টের এ ঘোষণা প্রত্যাখ্যান করেছেন। সাবেক প্রেসিডেন্ট বারাক ওবামা ক্ষুব্ধ প্রতিক্রিয়া ব্যক্ত করেছেন। অপর সাবেক প্রেসিডেন্ট জর্জ ডব্লিউ বুশ বলেছেন, ট্রাম্পের এ সিদ্ধান্ত মার্কিন পররাষ্ট্রনীতির দৃষ্টিতে বিরাট ভুল। জাতিসংঘ মহাসচিব অ্যান্তোনিও গুতেরেজ চরম হতাশা ব্যক্ত করেছেন। ইউরোপীয় ইউনিয়নের তরফে ট্রাম্পের এ ঘোষণার দিনকে দুঃখের দিন বলে উল্লেখ করা হয়েছে। জাপান, চীন, অস্ট্রেলিয়া, ভারত, দক্ষিণ কোরিয়া সহ বিশ্বের বেশিরভাগ দেশই ক্ষুব্ধ প্রতিক্রিয়া দেখিয়েছে। বাংলাদেশের পরিবেশবিদ অ্যাডভোকেট সৈয়দা রেজোয়ানা হাসান হতাশ বলতে রাজী নন। তার মতে, আমি ক্ষুব্ধ, আমি রাগান্বিত। ঢাকা থেকে মতিউর রহমান চৌধুরীর রিপোর্ট।